open-index/open-wikipedia-markdown huggingface dataset:
David Kämpf

**David Kämpf ** (sündinud 12. jaanuaril 1995 Jirkovis) on Tšehhi jäähokimängija, kes mängib ründajana NHL-i klubis Toronto Maple Leafs.

Hooajal 2012–13 debüteeris ta Tšehhi kõrgliigas Chomutovi Piráti meeskonnas.

2017. aasta mais sõlmis ta lepingu NHL-i klubiga Chicago Blackhawks. Ta asus alguses mängima American Hockey League'i klubis Rockford IceHogs. NHL-is debüteeris ta Blackhawksi meeskonnas 2017. aasta detsembri lõpus. Esimese värava lõi ta liigas 12. jaanuaril 2018 mängus Winnipeg Jetsi vastu.

2021. aasta juulis sõlmis ta kaheaastase lepingu Toronto Maple Leafsiga.

## Viited

## Välislingid
* David Kämpf NHL.com lehel
* Profiil hockeydb.com lehel
Hans Hesse (maalikunstnik)

**Hans Hesse** (sündinud enne 1497, surnud pärast 1539) oli saksa hilisgooti perioodi maalikunstnik. Tema looming kuulub hilisgootikalt renessansile üleminekustiili.

Tegutses Saksimaal, hiljem praeguse Tšehhi aladel. Tema teoseid on Ditmannsdorfis, Zwickaus, Chemnitzis, Annaberg-Buchholzis, Želinas, Radonice u Kadaněs ja Teplices, samuti Meisseni, Leipzigi ja Praha muuseumide kunstikogudes. Hesse tuntuim töö on Annabergi Mäealtar (1521, temperamaaling puutahvlil), mis asub Annaberg-Buchholzi Püha Anna kirikus.

## Pildid

Annaberger-Bergaltar middle section.jpg|Annabergi Mäealtari keskosa. 1521
Annaberger-Bergaltar2 (cropped).jpg|Detail Mäealtarilt
Ausstellung Grassimuseum Leipzig 2.JPG|Hans Hesse maalitud on Zwickau altari tiivad. 1502-1504
Hans Hesse Madonna auf der Mondsichel mit Maria Magdalena.jpg|Hans Hesse. Madonna kuusirbil koos Maria Magdaleenaga. u 1503


## Viited

## Välislingid
* I. Ruthe. Annaberger Bergaltar: Der Lockruf des Silbers. – Frankfurter Rundschau, Aktualisiert: 27.12.19
Lexsoul Dancemachine

**Lexsoul Dancemachine** on Eesti funk-soul-diskoansambel, mis on asutatud 2013. aasta alguses.

Ansamblisse kuuluvad Robert Linna (vokaal, perkussioon), Martin Laksberg (basskitarr), Jürgen Kütner (kitarr), Kristen Kütner (kitarr), Joonas Mattias Sarapuu (klahvpill) ja Caspar Salo (löökpillid). Ansambli asutas bändiliider, produtsent ja peamine laulukirjutaja Martin Laksberg. 

2015. aasta detsembris andis ansambel välja debüütalbumi „Deus Lex Machina“ duubelvinüüli, CD, digialbumi ja oapurgi kujul. Kriitikute ja fännide poolt soojalt vastu võetud kauamängiva hittlooks sai “Beef Grinder”. Disko-funk laulu populariseerimisele aitas kaasa regulaarne rotatsioon BBC 6 ja BBC 2 raadiokanalitel Craig Charles Funk & Soul Show’s. 

Lexsoul Dancemachine on mänginud Tallinn Music Week, Positivus, Pori Jazz, Funky Elephant ja Imagina Funk festivalidel. 2017. aastal käidi Inglismaal minituuril. Esineti Bristolis, Londonis, Leedsis ja Manchesteris, kus anti täismaja kontsert legendaarses klubis Band on the Wall.

Lexsoul Dancemachine'i teine album "Sunny Holiday in Lexico" ilmus 25. novembril 2017. Kohaliku plaadifirma Funk Embassy Records kaudu ilmunud plaadile salvestas grupp latin, jazz-funk ja disko stiilides muusikat. Singel “Coconuts” sai bändi teiseks hitiks, mis jõudis nii BBC raadiosse kui ka mujale Euroopas.  

Kolmas album "Lexplosion II" ilmus Funk Embassy Recordsi kaudu 29. mail 2020. Plaadil teevad kaasa ka USA kitarrist Cory Wong ning Brasiilia perkussionist Luiz Black, kes on muuhulgas tuuritanud São Paulos James Browniga. Albumi produtseeris Solid Gold Sound. 2020. aasta suvel esines bänd liikuva Hulkurbussi katusel 3,5 tundi järjest, sõites läbi Tallinna kesklinna.

Lexsoul Dancemachine võitis 2021. aasta Eesti Muusikaauhindadel Aasta Ansambli auhinna.

## Tunnustus
* Eesti Muusikaauhinnad 2021: Aasta Ansambel

## Diskograafia
### Albumid
* "Deus Lex Machina" 2015
* "Sunny Holiday In Lexico" 2017
* "Lexplosion II" 2020

### Muusikavideod
* "Tell Me, Tell Me" 2015
* "Beef Grinder" 2016
* "Domingo" 2018
* "Nu Reality" 2020
* "Entertainment" 2020
* "Carambola Jelly" 2020
* "Money" feat. Cory Wong 2020

## Viited


## Välislingid
* Lexsoul Dancemachine koduleht
* Lexsoul Dancemachine Facebookis
* Lexsoul Dancemachine Bandcampis
* Lexsoul Dancemachine Soundcloudis
* Lexsoul Dancemachine Instagramis
* Lexsoul Dancemachine jagab tantsumuusika retsepti Müürileht
* Lexsoul Dancemachine - Deus Lex Machina (2015) Müürileht
* Craig interviews Lexsoul Dancemachine BBC Radio 6
* Lexsoul Dancemachine: Deus Lex Machina (2016) Monkeyboxing
* Kuidas Lexsoul Dancemachine funk'i plahvatama pani Müürileht
Corey Crawford

**Corey Crawford** (sündinud 31. detsembril 1984 Châteauguays Québecis) on endine Kanada jäähokimängija (väravavaht).

Aastatel 2001–2005 mängis ta neli hooaega Quebec Major Junior Hockey League'i klubis Moncton Wildcats.

Ta mängis kogu oma NHL-i karjääri jooksul Chicago Blackhawksis. 2003. aastal valis Blackhawks ta NHL-i ''draft''is 52. valikuna. NHL-is debüteeris ta Blackhawksi meeskonnas 22. jaanuaril 2006 mängus Minnesota Wildi vastu. Aastatel 2005–2010 mängis ta suurema osa ajast American Hockey League'i klubides Norfolk Admirals ja Rockford IceHogs. Blackhawksi põhiväravavahiks sai ta hooajal 2010–11. Samal aastal valiti ta NHL-i hooaja uustulnukate sümboolsesse koosseisu (*[[NHL All-Rookie Team]]*).

2013. ja 2015. aastal võitis ta Blackhawskiga Stanley karika. Samadel aastatel pälvis Crawford William M. Jennings Trophy (auhind väravavahile, kes on vähemalt 25 mänguga lasknud oma meeskonnale lüüa kõige vähem väravaid). 2015. ja 2017. aastal valiti Crawford NHL-i tähtede mängule.

## Välislingid

* Corey Crawford NHL.com lehel
* Corey Crawford hockeydb.com lehel
Sotii

**Sotii** (prantsuse keeles *sotie* või *sottie* sõnast *sot* 'narr', 'loll') oli "narrimäng", ühevaatuseline koomiline näidend 15. ja 16. sajandi Prantsusmaa teatris. Lavastuses esinesid tegelastena narrid, kes vaatlesid ja vahetasid mõtteid kaasaegse elu nähtuste ja isikute kohta – see andis sotiile satiirilise ja kohati teravalt ühiskonnakriitilise iseloomu.

## Ajaloost
Narrid kandsid lavastustes traditsioonilisi lühikesi kuubesid, sukki, kellukesi või kuljuseid ja iseloomulikku narrimütsi; nad pikkisid lisaks dialoogidele, mis kindlasti olid osalt kohapeal improviseeritud, oma etteastetesse akrobaatilisi trikke ja burleskset huumorit. Algkujul oli sotii müsteeriumide ja moraliteede sissejuhatav osa rahva tähelepanu tõmbamiseks või siis osa karnevalipidustustest, milles loodi ümberpööratud maailm ja narre esitleti seal kui kõrgeima tarkuse allikat. Hiljem arenes sotii sõltumatuks žanriks ja sotiisid kirjutasid haritlased, nagu Clercs de la Basoche'i, ühe juristide ühingu kleerikud, või ühingusse Enfants sans Souci koondunud rühm aadlikke.

Tuntuim sotiisid kirjutanud kirjanik oli Pierre Gringoire, ja kõige tuntum tema sotiidest on 1511. aastal etendatud "Jeu du prince des sots" ("Mäng narride vürstist"). Selles lavastuses kujutab Mère Sotte'i ehk Narride Ema tegelaskuju paavste või kirikut laiemalt ja sedasorti satiiri tolereeris ka Prantsusmaa kuningas. 16. sajandi jooksul sattus sotiide mängimine põlu alla ja hääbus.

## Uuemal ajal
20. sajandi kirjanik André Gide on sotiiks nimetanud oma 1914. aasta romaani "Vatikani keldrid" ("Les caves du Vatican"). Kirjanik juhib sellega tähelepanu romaani satiirilisele suunitlusele ja seostab teksti hiliskeskaegse teatrižanriga, milles õpetlik segunes farsiga ja religioosseid teemasid peegeldati segadust tekitavasse ilmaellu.

## Vaata ka
* Interluudium
* Vastlamäng
* Narrikirjandus

## Viited
Muusikateatrižanr

**Muusikateatrižanr** on muusikateatris kokkuleppeline kategooria, millesse muusikateatriteos kuulub. 

## Vaata ka
*muusikateater
*muusikateatrižanrite loend
Ploce

**Ploce** on küla (*vidējciems*) Lätis Lõuna-Kuramaa piirkonnas Vērgale vallas.

Küla asub merepinnast 21 meetri kõrgusel; seal asub Ploce bussipeatus. Aastail 1944–2009 asus külas ka Ploce raudteepeatus. Külas oli varem Aizpute turbavabriku filiaal. Aastani 2021 kuulus küla Pāvilosta piirkonda.

Ploces kasvavad tammed (ümbermõõdud 5,8, 5,89 ja 6,74 m) ning magus kirsipuu (ümbermõõt 2,5 m) on looduskaitse all. 

Aastal 2005 oli külas 130 elanikku, aastal 2018 oli elanikke 135, aastal 2020 aga 133.

## Viited
Bebe

**Bebe** (vanasti ka **Vecbebe**) on küla (*skrajciems* ehk hajaküla) Lätis Lõuna-Kuramaa piirkonnas Vērgale vallas.

Küla asub valla kaguosas ja jääb valla keskusest Vērgalest 4, endisest piirkonna keskusest Pāvilostast 31 ning Riiast 214 kilomeetri kaugusele. 

Küla on kujunenud Vecbebe mõisa (*Alt-Bebben*) keskuse juurde. Aastani 2021 kuulus küla Pāvilosta piirkonda.

Bebes kasvav pärn (ümbermõõt 4.22 m) on looduskaitse all.

## Viited
Ziemupe

**Ziemupe** on küla (*vidējciems*) Lätis Lõuna-Kuramaa piirkonnas Vērgale vallas.

Küla asub valla loodeosas ja jääb valla keskusest Vērgalest 11, endisest piirkonna keskusest Pāvilostast 34 ning Riiast 237 kilomeetri kaugusele. Külas asub rahvamaja, mille ruumides asub ka kohalik raamatukogu. Külas asub Rūķupe jõulumaa.

Ziemupe on kujunenud Ziemupe mõisa (*Zeemuppen*) keskuse juurde. Aastani 1949 oli seal Ziemupe valla keskus, aastani 1954 aga Ziemupe külanõukogu keskus. Aastani 2021 kuulus küla Pāvilosta piirkonda.

7. oktoobril 1758 hukkus sealsel rannikul liinilaev Moskva. Pardal olnud ligi 600 meremeest pääsesid enamikus ujudes kaldale, uppunuid või surnuks külmunuid oli 98. Nõukogude perioodil rajati külla  rannikukaitsega tegelenud raketidivisjoni väeosa 90450 P.

Ziemupes kasvavad pärnad (ümbermõõdud 6.12 ja 3.73 m) ning saar (ümbermõõt 3.52 m) on looduskaitse all. Pärnadest jämedam Audžuļi pärn sai aastal 2005 tormist kannatada. Küla asub Ziemupe hoiuala serval. Küla ja sealsete rannaluidete vahele on rajatud ligi kilomeetrine kivikuhjatis, täkestamaks luidete edasitungi.

Ziemupe luteri kirik ja selle piirdemüür, altar, altarimaalid ning kantsel on muinsusmälestistena riikliku kaitse all.

Aastal 2016 oli külas 166 elanikku, aastal 2018 oli elanikke 164, aastal 2020 aga 161.

## Viited
Viktor Eenpalu

**Viktor Aleksander Eenpalu** (kuni 05. märtsini 1935 **Viktor Aleksander Einbund**; 6. aprill 1906 Luuga – 14. september 1942 Ussollagi vangilaager, Permi oblast) oli Eesti politseinik.

Alghariduse sai Lugas, lõpetas Tartu Vene eragümnaasiumi 1926, Tartu Ülikooli õigusteaduskonna 1939. Eesti Üliõpilaste Seltsi liige.

Tallinnas elas mõnda aega onu Kaarel Eenpalu juures, mistõttu sai sealt ka innustust teenida edasi politseinikuna. Asus tööle Tallinna politsei 5. jaoskonda oktoobris 1926, kus oli kuni 1927. aasta maini. Seejärel oli ajateenija Pioneeripataljonis kuni 1928 augustini ning edasi kasvandik 11.1928–03.1929 Politseikooli kõrgemas klassis. 1929–1930 oli välispolitsei Tallinna-Harju prefektuuris Sadama jaoskonna konstaabel. 

Edasine karjäär oli politilises politseis: assistent Petseris 01.06.1930–1934 ja Tartus 1934–1935, vanemassistent Narvas 1935–1939. 15.09.1939 kuni  04.07.1940 oli politilise politsei abikomissar Pärnus. Arreteeriti NKVD poolt 24.01.1941. Erinõupidamise otsusega 31.03.1942 määrati mahalaskmisele.

## Välislingid
*Eesti Kommunismiohvrid 1940–1991]
Saraiķi

**Saraiķi** (ka **Saraikas**) on küla (*vidējciems*) Lätis Lõuna-Kuramaa piirkonnas Vērgale vallas.

Küla asub valla edelaosas Läänemere kaldal. Külas on raamatukogu, seal asub Kopdarbsi bussipeatus. 

Küla territooriumile jääb Saraiķi mõisa hoonetekompleks, mille juurde kujunes Saraikas muiža nime kandev küla. Tänapäeval on see Saraiķiga liidetud.

XVI sajandi lõpus rajati külla kirik, mis aga Põhjasõja ajal laastati. Aastal 1798 taastati see kohaliku paruni Offenbergi soovil. Nõukogude perioodil asus külas kohaliku kolhoosi *Kopdarbs* keskasula. Aastani 2021 kuulus küla Pāvilosta piirkonda.

Külas paiknes nõukogude perioodil ka 15. raadiotehniline brigaad, mis tegeles ranniku valvega. Hiljem läks sõjaväebaasi territoorium Läti kaitsejõudude käsutusse ja sinna rajati 17. maakaitsepataljoni väljaõppekeskus.

Mõisa juures kasvav hobukastan (ümbermõõt 4.96 m) on looduskaitse all. 

Aastal 2016 oli külas 238 elanikku, aastal 2018 ja aastal 2020 aga 236 elanikku.

## Viited
Müts

**Müts** on suhteliselt lihtsa tegumoega tavaliselt pehmest materjalist peakate. 

Tänapäeva Eestis on mütsidest kasutusel sonid, baretid, *[[beanie]]*d, talvemütsid, jahimehemütsid, vihmamütsid, vähemal määral nokkmütsid (sh kaptenimütsid ja sõjaväemütsid) jne.

Lastemütse: beebimütsid, puuvillased kevad-sügismütsid, õhukesed suvemütsid, rannamütsid, nokamütsid, meriinovillast mütsid, paksema voodriga talvemütsid jne. 

Eestis ajalooliselt kantud vanemat tüüpi mütse:
*härjasüdamemüts
*kabimüts
*ketasmüts
*kikk-kõrvamüts
*lontmüts
*murumüts
*nelja sopi müts
*netsmüts
*nokkmüts
*pottmüts
*punane kübar
*rannamüts
*ratasüll
*sariküll
*topsmüts
*tuttmüts
*udarmüts
*võrkmüts

## Vaata ka
* eesti müts
* peakatete loend

## Viited

 
## Välislingid

* Karusnahkne meeste müts. Eesti Põllumajandusmuuseum
* Vändra müts. Carl Robert Jakobsoni Talumuuseum  
* Eestis toodetud lastemütsid.
Visaginase omavalitsus

**Visaginase omavalitsus** (leedu *Visagino savivaldybė*) on 1. järgu haldusüksus Leedus  endise Utena maakonna aladel. 

Omavalitsuse pindala on 58 km2 ja elanike arv oli 2020. aastal 18 250 inimest.

Visaginase omavalitsus moodustati 1999. aastal Visaginase linnast. Toona oli selle pindala 8,96 km2 Aastal 2003 liideti sellega veel osa Rimšė valda kuulunud asulatest. 

Omavalitsuse territooriumile jääb Visaginase järv, selle loodepiiri moodustab Drūkšiai. Omavalitsuse keskus on Visaginase linn, kus 2011. aastal oli 22 361 elanikku. Stabatiškė huutoris sel aastal elanikke ei olnud.

## Viited

## Välislingid

* Visaginase omavalitsuse koduleht
Visaginase järv

**Visaginas** on järv Leedus Visaginase omavalitsuses. Järve kaldal asuvad Visaginase linn ja Ramybė küla.

Järv kuulub Daugava vesikonda, sealt välja voolav Visaginase oja viib sealsed veed Drūkšiai järve. Järve kaldad on madalad, lõunas ja läänes looklevad.  Kaldajoone pikkus on 8,94 kilomeetrit. Järves on kaks saart pindaladega 0,27 ha ja 0,03 ha. Järve säng asub jääajal tekkinud lohus. Visaginase järv jääb merepinnast 149,5 meetri kõrgusele. Järve põhja katab muda, kalda ääres on põhja katmas liiv ning turvas.

Järve suubub kaks oja - Paklevė ja nimetu oja. Kaldaid katab valdavalt männik, järve kaldavööndis kasvavad osjad, kaislad ning pilliroog.

## Viited
Łabędziów

**Łabędziów** on küla Poolas Święty Krzyżi vojevoodkonnas Kielce maakonnas Morawica vallas. Łabędziów asub Morawicast 2 km idas ja Kielce kesklinnast umbes 14 km lõunas. 

## Viited
Braden Holtby

**Braden Holtby** (sündinud 16. septembril 1989 Lloydminsteris Saskatchewani provintsis) on Kanada jäähokimängija, kes mängib väravavahina NHL-i klubis Dallas Stars.

Aastatel 2005–2009 mängis ta Western Hockey League'i klubis Saskatoon Blades.

2008. aastal valis Washington Capitals ta NHL-i ''draft''is 93. valikuna. 2009. aastal asus ta mängima American Hockey League'i klubis Hershey Bears. NHL-i debüteeris ta Capitalsi meeskonnas 5. novembril 2010 mängus Boston Bruinsi vastu, sekkudes mängu kümme minutit enne normaalaja lõppu Michal Neuvirthi asemele. NHL-is kuulus ta esimest korda algkoosseisu kaks päeva hiljem mängus Philadelphia Flyersi vastu. Capitalsi põhiväravavahiks sai Holtby hooajal 2012–13.

2018. aastal võitis ta Capitalsiga Stanley karika. Hooajal 2015–16 pälvis Holtby NHL-i hooaja parimale väravavahile antava Vezina Trophy. Samal hooajal valiti ta ka hooaja sümboolsesse koosseisu (*[[NHL First All-Star Team]]*). 2017. aastal pälvis ta William M. Jennings Trophy (auhind väravavahile, kes on vähemalt 25 mänguga lasknud oma meeskonnale lüüa kõige vähem väravaid) ja valiti lisaks NHL Second All-Star Teami. Aastatel 2016–2020 valiti Holtby viiel aastal järjest NHL-i tähtede mängule.

2020. aasta oktoobris sõlmis Holtby kaheaastase lepingu Vancouver Canucksiga. 2021. aasta juulis sõlmis ta üheaastase lepingu Dallas Starsiga.

## Viited

## Välislingid
* Braden Holtby NHL.com lehel
* Braden Holtby hockeydb.com lehel
Röntgenastronoomia

**Röntgenastronoomia** on astronoomia haru, mis tegeleb röntgenallikate otsimise ja uurimisega.

Röntgenikiirgust tekitavad tavaliselt taevakehad, mis sisaldavad kuumi gaase ning mille temperatuur on miljon kelvinit ja enam. Kuna Maa atmosfäär neelab röntgenikiiri, kasutatakse kosmilise röntgenikiirguse uurimiseks peamiselt kosmoseteleskoope ja atmosfääri kõrgematesse kihtidesse tõusvaid õhupalle. 

Röntgenastronoomia sai alguse 1948. aastal, kui avastati Päikeselt lähtuv röntgenikiirgus. Tõsisem uurimistöö algas 1962. aastal, kui Skorpioni tähtkujust avastati Scorpius X-1, mis oli esimene väljaspool Päikesesüsteemi avastatud röntgenikiirguse allikas.

## Viited
Härjasüdamemüts

**Härjasüdamemüts** oli 19. sajandil Eestis kantav tüüpiline talvemüts.
 
Härjasüdamemüts sarnanes murumütsiga ning seda kandsid enamasti mehed rohkem saartel, Läänemaal ja Põhja-Eestis.

Müts õmmeldi tumepruuni karvaga vasika- või lambanahast, naha lihapool väljas ja karv seespool ning eraldi voodrit ei pandud. Nahast lõigati kuus kolmnurkset siilu, mis õmmeldi käsitsi kokku tihedate üleloomispistetega, õmblemiseks kasutati kahekordset niiti. Mütsi alumine serv oli kandmisel umbes nelja sentimeetri ulatuses pealepoole keeratud, nii et karv paistis äärest. Kehva ilmaga sai serva üle kõrvade tõmmata.
  
## Vaata ka
* Peakatete loend
Eestis varem kantud vanemat tüüpi mütse:
*kabimüts
*ketasmüts
*kikk-kõrvamüts
*lontmüts
*murumüts
*nelja sopi müts
*netsmüts
*nokkmüts
*pottmüts
*punane kübar
*rannamüts
*ratasüll
*sariküll
*topsmüts
*tuttmüts
*udarmüts
*võrkmüts

## Viited
Brudzów

**Brudzów** on küla Poola Święty Krzyżi vojevoodkonnas Kielce maakonnas Morawica vallas. Brudzów asub Morawicast 5 km kagus ja Kielce kesklinnast umbes 17 km lõunas.

## Viited
Leivo Sepp

**Leivo Sepp** (sündinud 4. märtsil 1972) on Eesti ultrajooksja ja e-Eesti eestvedaja.

Ta on lõpetanud 1987. aastal Tallinna 21. Kooli.

Aastatel töötas projektijuhina EMT-s. Alates 2006. aastast töötab ta Microsoft Eestis.

Ta asutas 2009. aastal robootikakooli Robootika.COM ja on siiani selle eestvedaja.

## Tunnustus
* 2014 valitud Roheliste rattaretke rattarüütliks

## Viited
Flintklaas

**Flintklaas** on raske ja tugev, väga puhas ja läbipaistev suure murdumisnäitajaga optiline klaas, mis sisaldab üle 40%  plii(II)oksiidi. Kasutatakse peamiselt optiliste läätsede valmistamiseks.

Flintklaaside hulka kuulub ka vääriskiviimitatsioonide jaoks kasutatav strass.

## Omadused
Flintklaasil on suhteliselt kõrge murdumisnäitaja ja madal Abbe arv - flintklaasideks nimetatakse klaase, mille Abbe arv jääb vahemikku 50–55 või on väiksem. Murdumisnäitaja jääb vahemikku 1,45–2,00.

Flintklaas absorbeerib palju UV-kiirgust, kuid suhteliselt vähe nähtavat valgust, seetõttu tehakse sellest teleskoopide läätsesid. Tavaliselt kombineeritakse flintklaasist nõguslääts kroonklaasist kumerläätsega: flintklaas ja kroonklaas kompenseerivad teineteise optilisi omadusi ja see vähendab kromaatilist aberratsiooni.

Enam kui 65% pliioksiidi sisaldusega flintklaas ei lase läbi röntgenikiirgust ja gammakiirgust ning seda kasutatakse kiirguskaitseklaaside valmistamiseks laboritele jm.

## Ajaloost

Flintklaasi tootmise tehnoloogia arendas välja George Ravenscroft 1675. aastal. Flintklaasi nimi anti tema toodetud klaasile seepärast, et ühe toorainena kasutati kriidilademeis leiduvat väga puhast tulekivi (inglise keeles *flint*); hiljem asendas selle pliioksiidi lisamine klaasimassile, kuid nimi säilis.

Flintklaas on traditsiooniliselt olnud pliiklaas, mis sisaldas kuni 40–80% plii(II)oksiidi; tänapäeval otsitakse võimalusi pliisaaste vähendamiseks flintklaasi tootmisel ja pliioksiidi on hakatud flintklaasis asendama muude metallioksiididega nagu titaandioksiid või tsirkooniumdioksiid; selle flintklaasi omadused ei erine pliid sisaldava flintklaasi omadustest märkimisväärselt.

## Viited
Pliiklaas

**Pliiklaas** ehk **kristallklaas** või lihtsalt **kristall** on klaasi liik, mille tavalise soodaklaasi kaltsiumkomponent on asendatud pliiga. Tüüpiliselt sisaldab pliiklaas 18–40% kaaluprotsenti plii(II)oksiidi (PbO), suurema pliisisaldusega klaasi nimetatakse flintklaasiks.

Hoolimata nimetusest "kristallklaas" puudub pliiklaasil kristalliline struktuur, see on nagu igasugune klaas amorfne aine. Nimetuse kristall (*cristallo*) andsid sellele klaasile Veneetsia klaasimeistrid sarnasuse tõttu mäekristalliga, mida pliiklaas imiteeris.

## Eri lisandid
Plii olemasolu kristallis annab klaasile raskema ja säravama välimuse ning suurendab läbipaistvust. Pliioksiid lisatakse klaasile, et vähendada selle sulamistemperatuuri ja muuta see töödeldavamaks.

Kristallnõude valmistamisel võidakse klaasimassile lisada eri mineraale, et anda klaasile soovitud omadused ja efektid. Mõned levinumad mineraalid, mida lisatakse kristallvaasidele, on järgmised:

* Ränioksiid – see mineraal annab klaasile tugevuse ja vastupidavuse ning aitab kaasa selle läbipaistvusele.

* Alumiiniumoksiid – alumiiniumoksiidi lisamine võib klaasile anda tugevust ja vastupidavust ning vähendada termilist paisumist.

* Baariumoksiid – baariumoksiidi kasutatakse mõnikord plii asemel, et saavutada sarnane sära ja raskus. See võib klaasile anda ka suurema läbipaistvuse.

* Tsirkooniumoksiid – tsirkooniumoksiidi lisamine võib klaasile anda suurema kuumuskindluse ja vastupidavuse.

## Sõnavara
Euroopa Liidus on reguleeritud nimetuse "kristall" kasutus: kristalliks tohib nimetada vaid sellist klaasi, mille pliisisaldus on vähemalt 24%, ja need tooted märgistatakse ümmarguse kuldse etiketiga. Sellest väiksema pliisisaldusega klaasi või sellist, millele on lisatud muid metallioksiide, tohib nimetada kristallklaasiks, ning nende etikett on kolm- või nelinurkne.

## Vaata ka
* Mäekristall
* Strass
* Kristallpalee
* Kristalliöö
* Kristallkingakese auhind

## Viited
SWACQ

**SWACQ** (kodanikunimega **Arjen Thonen**; sündinud 27. veebruaril 1992 Wijchenis) on Hollandi muusikaprodutsent ja DJ.

Thonen kasvas üles Prantsusmaal. Pärast Hollandisse naasmist hakkas ta astuma oma esimesi samme muusika produtseerimise alal. Inspireerituna Tiëstost, sai temast John Dirne juhendamisel täieõiguslik tantsumuusika produtsent. Nimi SWACQ on lühend ingliskeelsest fraasist "**S**ounds **W**ith **A** **C**ertain **Q**uality" ('helid kindla kvaliteediga').

## Koostööd
SWACQ on teinud koostööd teiste seas Tiësto, Nicky Romero ja paljude teistega. Muuseas on ta teinud remikse Martin Garrixile, Tiëstole, Bazzile ja Julian Jordanile. 

## Diskograafia
Podwole

**Podwole** on küla Poolas Święty Krzyżi vojevoodkonnas Kielce maakonnas Morawica vallas. Podwole asub Morawicast umbes 6,5 km loodes ja Kielce kesklinnast ligikaudu 11 km lõunaedelas.

## Viited
Rumm-müts

**Rumm-müts** oli varasematel aegadel kantud ümmargune nokata meestemüts.

Ringikujuline lapik pealaeosa õmmeldi tumedas toonis villasest kangast, vahel ka sametist, nahast või kunstkarusnahast. Mütsi serv oli 8–9 cm kõrgune ja enamasti tumedast lambanahast. Vooder oli puuvillasest või siidisest kangast ja puuvillase vateeringuga. Müts sarnanes härjasüdamemütsiga, kuid nahast mütsiserv oli kõrgem. 
  
## Vaata ka
* Peakatete loend
Eestis varemt kantud vanemat tüüpi mütse:
*härjasüdamemüts
*kabimüts
*ketasmüts
*kikk-kõrvamüts
*lontmüts
*murumüts
*nelja sopi müts
*netsmüts
*nokkmüts
*pottmüts
*punane kübar
*rannamüts
*ratasüll
*sariküll
*topsmüts
*tuttmüts
*udarmüts
*võrkmüts

## Viited

## Välislingid
* Rumm-müts. Eesti Rahva Muuseum
Ketasmüts

**Ketasmüts** on etnograafias Saaremaa naiste väike kettakujuline varrastel kootud peakate.

Ketasmüts kooti mustast villasest lõngast, see oli tuttmütsi vähendatud vorm. Tuti asemel oli sellel piiprellidega kaunistatud kolmnurkne tükk kalevit. Seda mütsi kandsid 19. sajandi II pooles ja 20. sajandi algul Ida-Saaremaa abielunaised. See seati pähe nii, et mütsi esiserv otsmikul jäi juuksepiirile ja kalevist riidetükk paremale poole. Pöide ketasmütsid sarnanesid Karja omadega, kuid olid valmistatud riidest. Karjas seoti see paelaga kurgu alt, Pöides aga kukla tagant kinni.
  
## Vaata ka
* Peakatete loend
Eestis varem kantud vanemat tüüpi mütse:
*härjasüdamemüts
*kabimüts
*kikk-kõrvamüts
*lontmüts
*murumüts
*nelja sopi müts
*netsmüts
*nokkmüts
*pottmüts
*punane kübar
*rannamüts
*ratasüll
*rumm-müts
*sariküll
*topsmüts
*tuttmüts
*udarmüts
*võrkmüts

## Viited

## Välislingid
* Ketasmüts. Eesti Rahva Muuseum
*  Eesti rahvarõivad. Karja ketasmüts
Sebastianus

**Püha Sebastianus** (umbes 256–288 pKr) oli varakristlik Rooma märter, kes kannatas Diocletianuse valitsemise ajal.

Legendi järgi oli ta pretoriaanide kapten, kes mõisteti oma usu eest surma ning otsus tuli täide viia vibulaskmise läbi. Traditsiooni kohaselt ta päästeti ja raviti terveks, mille järel ta läks Diocletianuse juurde, et teda pattude eest hoiatada ning peksti seejärel surnuks.

Kui 6. ja 7. sajandi kunstiteostel on teda kujutatud vanema habemes mehena, siis renessansikunstnikud hakkasid teda maalima noormehena. Kunstis on tema atribuudiks vibunooled.

Püha Sebastianus on roomakatoliku ja õigeusu kirikus vibuküttide, sportlaste ja sõdurite kaitsepühak. Tema poole palvetatakse ka katku puhul ning usutakse, et ta leevendab surijate kannatusi. Roomakatoliku kirikus on tema mälestuspäev 20. jaanuar.

Püha Sebastianus on Acireale, Caserta, Petilia Policastro ja Melilli kaitsepühak Itaalias, Donostia, Palma de Mallorca, Lubríni ja Huelva kaitsepühak Hispaanias ja Rio de Janeiro kaitsepühak Brasiilias.
Oskar Seeman

**Oskar Seeman** (sündinud 9. oktoobril 1997 Pärnus) on eesti näitleja.

Seeman on lõpetanud 2016. aastal Pärnu Sütevaka Humanitaargümnaasiumi ja 2020. aastal Eesti Muusika- ja Teatriakadeemia lavakunstikooli (29. lend).

Ta asus 2020. aastast tööle Vanemuise teatri näitlejana. Alates 2024. aasta kevadest on Seeman vabakutseline.

## Rollid lavastustes
* 2013 – "Topeltelu" (Ray Cooney), Kevin Smith, Endla Teater
* 2014 – "Totaalselt sinust üle" (Mark Ravenhill), Jakob; Mikael, Endla Teater
* 2015 – "Peeter Paan ja Valge Lind Wendy" (J. M. Barrie), Nana; Bill Jukes, Endla Teater
* 2015 – "Kolm torukübarat" (Miguel Mihura), Dionisio, Endla Teater
* 2017 – "BB ilmub öösel" (Mati Unt), soome madrus, Von Krahli Teater
* 2018 – "Väike prints" (Antoine de Saint-Exupéry), Tallinna Linnateater
* 2019 – "Valgete vete sina" (Renate Keerd), esitaja, Lavastusprojektid
* 2020 – "Marvini tütred" (Scott McPherson), Charlie
* 2020 – "Mitte midagi" (Janne Teller), Jon-Johan
* 2020 – "Tuulte pöörises" (August Kitzberg), Mats, Eesti Noorsooteater/EMTA lavakunstikool
* 2021 – "Niskamäe naised" (Hella Wuolijoki), Õpetaja Vainio
* 2021 – "Indrek ja heledad hääled" (Tiit Palu), Indrek, Pärnu Suveteater
* 2021 – "Galilei elu" (Bertolt Brecht), Andrea Sarti
* 2022 – "Vennad Lõvisüdamed" (Astrid Lindgren), Korp
* 2022 – "Tõrksa taltsutus" (William Shakespeare), Hortensio 
* 2023 – "Mägede iluduskuninganna" (Martin McDonagh), Ray Dooley
* 2023 – "Leopoldstadt" (Tom Stopard), Fritz, noor ohvitser; Leo
* 2024 – "Prohvet ja idioot" (Jonas Jonasson)
* 2024 – "Noore merekaru esimene suurem seiklus" (trupi ühistöö), Pärnu Suveteater
* 2024 – "25 °C ja päike", (lavastaja Laura Jaanhold), esitaja, Endla Teatri küün

## Rollid filmides
* 2017 – "Lotte lood" teleseriaal, põrsas Kusti
* 2019 – "Lotte ja kadunud lohed" animafilm, episoodiline osa
* 2020 – "M3RCORY"" lühifilm, Aaron
* 2022 – "Armastus"" teleseriaal, Martin
* 2022 – "Heiki teisel pool"" lühifilm, Harri
* 2023 – "Vigased pruudid" mängufilm, Joosep
* 2025 – "Fränk" mängufilm, Saša (Fränk)

## Isiklikku
Tema isa on näitleja Sepo Seeman.

Oskar Seemani elukaaslane on fotograaf Elis Jurkatam. 2024. aasta märtsis sündisid perre kaksikud lapsed, poeg Lucas ja tütar Rosanna.

## Tunnustus
* 2022 – Vanemuise draamatrupi kolleegipreemia meeskõrvalosa kategoorias rollide eest lavastustes "Galilei elu" ning "Niskamäe naised".

## Viited

## Välislingid
*Oskar Seeman. Eesti filmi andmebaas.
*Oskar Seeman. IMDb.
*Anu Jürisson. Oskar Seeman: Kaifin Pärnut, soolase merevee geen on mul tugevalt sees. parnu.postimees.ee, 14. oktoober 2023.
*Oskar Seeman sai Kadri Voorandiks kehastumisel vigastada: villid on kandadel! tv3.ee, 6. oktoober 2024.
Jordan Binnington

**Jordan Binnington** (sündinud 11. juulil 1993 Richmond Hillis Ontario provintsis) on Kanada jäähokimängija, kes mängib väravavahina NHL-i klubis St. Louis Blues.

Aastatel 2009–2013 mängis ta Ontario Hockey League'i klubis Owen Sound Attack. Hooajal 2012–13 valiti ta liiga hooaja parimaks väravavahiks.

2011. aastal valiti ta NHL-i ''draft''is Bluesi poolt 88. valikuna. Pärast hooaega 2013–14 ECHL-i klubis Kalamazoo Wings asus ta 2014. aastal mängima American Hockey League'i (AHL) klubis Chicago Wolves. NHL-is debüteeris ta Bluesi meeskonnas 14. jaanuaril 2016 mängus Carolina Hurricanesi vastu.

Pärast veel mitut hooaega AHL-i klubides Chicago Wolves, Providence Bruins ja San Antonio Rampage tõusis Binnington hooaja 2018–19 teises pooles Bluesi põhiväravavahi kohale. Ta sai sel põhihooajal kirja 24 võitu ja viis kaotust ning lasi sisse keskmiselt 1,89 väravat mängus, olles selle näitaja poolest liiga parim väravavaht. 2019. aasta veebruaris ja märtsis valiti ta liiga kuu uustulnukaks. Samal hooajal aitas ta Bluesi Stanley karika võiduni. Binnington valiti lisaks liiga hooaja uustulnukate sümboolsesse koosseisu All-Rookie Team.

2020. aastal valiti Binnington NHL-i tähtede mängule.

## Välislingid

* Jordan Binnington NHL.com lehel
* Jordan Binnington hockeydb.com lehel
Dūkštase vald

**Dūkštase vald** (leedu keeles *Dūkšto seniūnija*) on 2. järgu haldusüksus (vald) Leedus Ignalina rajooni territooriumil.

Valla pindala on 154&nbsp;km².  2011. aasta seisuga elas seal 1706 inimest. Valla keskus on Dūkštase linn, kus 2011. aastal oli 888 elanikku. Vallamaja asub aadressil Aušros g. 3. Vallavanem on Vytautas Kazėnas.

Lisaks küladele on vallas ka mõned huutorid

## Viited
Dūkštase järv

**Dūkštas** on järv Leedus Ignalina rajoonis.

Järve valgala on 24,3 km². Järve kaldad on madalad, lõunas ja läänes soostunud, põhjakallas on aga terrassidega.  Kaldajoone pikkus on 11,77 kilomeetrit. Järves on kaks saart pindaladega 0,79 ha ja 0,59 ha. Järve säng asub jääajal tekkinud lohus. Dūkštase järv jääb merepinnast 152,7 meetri kõrgusele. Järve põhja katab muda, kalda ääres aga liiv, kuid kui põhjakallas välja arvata, lasub õhukese liivakihi all turvas.

Kaladest elavad järves särg, karpkala, nurg, viidikas, koha, luts, koger, kiisk, säinas, ahven, rääbis, latikas, linask ja haug. Vee läbipaistvus on suvel kuni 3 meetrit.

Järve nimi tuleneb balti keeltest, kus *duksts* tähistab läti keeles sood, leedu keeles *dūksinas* tähistab aga soostunut, ebapuhast.
## Viited
Chorzelów

**Chorzelów** on küla Poolas Podkarpacie vojevoodkonnas Mieleci maakonnas Mieleci vallas. Chorzelów asub Mielecist 5 km põhjas ja Rzeszówist 53 km loodes.

Küla on esmamainitud 1326. aastal.

## Viited
Wola Morawicka

**Wola Morawicka** on küla Poolas Święty Krzyżi vojevoodkonnas Kielce maakonnas Morawica vallas. Wola Morawicka asub Morawicast umbes kaks ja pool km kagus ja Kielce kesklinnast ligikaudu 15 km lõunas.

## Viited
Baluošas

**Baluošas** on järv Leedus Ignalina rajoonis. Põhjakaldal piirneb Baluošas Utena rajooniga. 

Järve kaldad on looklevad ja metsased. Põhjakallas on liivane, ülejäänud kõrged ja kruusased. Kaldajoone pikkus on 15,05 kilomeetrit, koos saartega aga 19,4 kilomeetrit. Järves on kaheksa saart: Ilgasalė pindala on 6,12 ha, Liepų  pindala 4,13 ha, Degėsių pindala 1,47 ha. Ülejäänud saared on nimetud pindaladega 0,28 ha, 0,28 ha, 0,17 ha, 0,13 ha ja 0,003 ha. Ilgasalė saarel on omakorda väike järveke.

Järve säng asub kahe jääajal tekkinud tunneloru kohal, mida eraldav veealune oos. Baluošas jääb merepinnast 142,7 meetri kõrgusele. Sinna suubub Būka, välja voolab aga Baluošykštise järve suubuv Kragžlė (Srovė jõe ülemjooks).

Kaladest elavad järves särg, viidikas, ahven, rääbis, latikas ja haug.  Külad järve kaldal on Vaidžiuškės, Trainiškis, Šuminai, Strazdai, Ripelialaukis ja Beržaragis.

Järve nimi tuleneb kas murdesõnast *balas*, mis tähistab valget, või sõnast *bala*, mis tähistab tüma paika, sood.

## Viited
Elar Vahter

**Elar Vahter** (sündinud 5. novembril 1988 Saaremaal) on eesti näitleja ja lavastaja.

Ta on õppinud aastatel 1996–2008 Saaremaa Ühisgümnaasiumis ja 2008–2013 Eesti Mereakadeemias. Aastatel 2015–2019 õppis ta Tartu Ülikooli Viljandi Kultuuriakadeemias (TÜVKA), mille lõpetas lavastaja erialal (12. lend). 2025. aastast jätkab ta kaasaegsete etenduskunstide alal õpinguid Eesti Muusika- ja Teatriakadeemia lavakunstikoolis.

Aastatel 2019–2025 töötas ta näitlejana Rakvere Teatris. 2025. aastal asutas ta teatri Epiloog, mis tegutseb Ida-Virumaal projektiteatrina. 

## Looming
### Filmirollid
* 2019 "Tõde ja õigus" – sulane Jaagup
* 2020 "Hüvasti, NSVL" – Peigmees
* 2022 "Crush" – Madis

### Lavastused
* 2016 "Me veel vaatame" Alfred Hitchcocki ainetel, TÜVKA erialalavastus
* 2016 "Meisterdades Margaritat" Mihhail Bulgakovi ainetel, TÜVKA erialalavastus
* 2017 "Pühalikud ihuhädad" Eduard Vilde ainetel, TÜVKA erialaeksam
* 2017 Heljo Mänd, "Töntsa-Täntsa", lastelavastus
* 2017 TÜ Viljandi Kultuuriakadeemia lõpuaktuse lavastus
* 2017 "Päikese häll", gala lavastus Eesti Rahva Muuseumis
* 2019 "ONCE" muusikal Ugala teater, lavastaja assistent
* 2019 "100 M More" Tartu Uus Teater, TÜVKA 12. lennu diplomilavastus
* 2024 "Karge meri" Rakvere Teater, lavastaja

### Näitlejatööd
* 2016 "Hüljatud", lavastaja Peep Maasik (TÜVKA lavastus) – vanemuurija
* 2016 "Korter nr. 50", lavastaja Mari Anton (TÜVKA lavastus) – Ješua
* 2016 "Inemise igä", Helena Kesoneni diplomilavastus – isa Ordi
* 2017 "Lembitu – kuningas ilma kuningriigita", Peep Maasiku diplomilavastus – Piiskop Albert
* 2017 "Primavera Paunveres" (Ugala teater), lavastaja Šasha Pepeljajev
* 2017 "Lumekuninganna" (Ugala teater), lavastaja Oleg Titov – Polaarhunt
* 2018 "Vürst Gabriel ehk Pirita kloostri viimased päevad" (Tallinna Linnateater), lavastaja Diana Leesalu – Ivo sõdur
* 2018 Priit Põldma "Ilmavõõras" (Saueaugu Teatritalu), lavastaja Ringo Ramul – Vidrik
* 2018 Franz Kafka "Protsess" (NUKU teater), lavastaja Taavi Tõnisson – Josef K
* 2019 Mehis Pihla "Kuldse liilia saladus", lavastaja Kersti Heinloo – Artur
* 2020 Tuomas Kyrö "Kõike head, vana toriseja", lavastaja Eili Neuhaus – Ahtti
* 2021 "Katk.Est.Used", lavastaja Karl Koppelmaa – Hiir/Tivolimees
* 2021 "Suvitusromaan", lavastaja Aare Toikka – Ervin
* 2022 "Robin Hood", lavastaja Taavi Tõnisson – Erich
* 2022 "Ajurünnak", lavastaja Taago Tubin – Sandeep
* 2023 "Ohtlik meetod", lavastaja Madis Kalmet – Carl Gustav Jung
* 2023 "Metamorfoos", lavastaja Taavi Tõnisson – Tark

## Tunnustus
* 2024 – Rakvere Teatri parim lavastaja (kolleegipreemia lavastuse "Karge meri" eest)

## Viited

## Välislingid
*Noored näitlejad osalevad suvelavastuses Virumaa Teataja 23. juuli 2020
*Rakvere Teatri Live 23. aprill 2020
*Elar Vahter lavastusest "100 M More" 9. mai 2019
*Saarlased mängivad Kafka protsessis olulist rolli Saarte Hääl 31. oktoober 2018
Swifti-Tuttle'i komeet

**Swifti-Tuttle'i komeet** (ametlikult **109P/Swift–Tuttle**) on perioodiline komeet, mis tekitab perseiidide meteoorivoolu.

Komeedi avastasid üksteisest sõltumatult Lewis Swift ja Horace Parnell Tuttle. Swift vaatles komeeti 16. juulil ja Tuttle 19. juulil 1862. Avastamisel oli komeet umbes sama hele kui Põhjanael. 1862. aastal sooritatud vaatluste järel arvati, et komeet muutub uuesti vaadeldavaks aastatel 1979–1983, kuid seda ei juhtunud. Briti astronoom Brian G. Marsden arvutas välja komeeti oletatava orbiidi ja ennustas, et komeet möödub Maast 1992. aastal. Marsdeni ennustus osutus õigeks, sest komeeti märkas 1992. aastal uuesti Jaapani astronoom. Komeet on Maalt taas nähtav 2126. aastal.

Swifti-Tuttle'i komeedi tiirlemisperiood on 133 aastat. Komeedi afeel on 51,2 aü ja periheel 0,95 aü. Komeedi tuuma diameeter on 26 km ja see on suurim taevakeha, mis läheneb perioodiliselt Maale.

## Viited
Narama

**Narama** on küla Poolas Väike-Poola vojevoodkonnas Krakówi maakonnas Iwanowice vallas. Narama asub Krakówi kesklinnast umbes 13 km põhjas.

Küla on esmamainitud 1440. aastal Jan Długoszi kroonikas "Liber beneficiorum".

## Viited
Bibice

**Bibice** on küla Poolas Väike-Poola vojevoodkonnas Krakówi maakonnas Zielonki vallas. Bibice asub Krakówi kesklinnast umbes 7 km põhjas.

Bibicet on esmamainitud 1050. aastal. Alates 12. sajandi viimasest veerandist kuulus küla Krakówi norbertaanide kloostrile.

## Viited
Garliczka

**Garliczka** on küla Poolas Väike-Poola vojevoodkonnas Krakówi maakonnas Zielonki vallas. Garliczka asub Krakówi kesklinnast umbes 11 km põhjas.
Deniss Gurjanov

**Deniss Vladimirovitš Gurjanov** (sündinud 7. juunil 1997 Togliattis) on Venemaa jäähokimängija, kes mängib NHL-i klubis Dallas Stars ründajana vasak- või paremäärel.

Ta alustas klubikarjääri kodulinna klubis Togliatti Lada, mille koosseisus debüteeris ta hooajal 2014–15 KHL-is.

2015. aastal valiti ta NHL-i ''draft''is Starsi poolt 12. valikuna. Põhja-Ameerikasse suundus ta mängima 2016. aastal, asudes mängima American Hockey League'i klubis Texas Stars. NHL-is debüteeris ta Dallas Starsi meeskonnas 8. aprillil 2017 mängus Colorado Avalanche'i vastu. Esimese värava lõi ta NHL-is 10. novembril 2018 mängus Nashville Predatorsi vastu, kuid ka suurema osa hooajast 2018–19 mängis ta veel Texas Starsis. Hooajal 2019–2020 sai ta NHL-is juba rohkem mänguaega, pääsedes väljakule kokku 64 põhihooaja mängus, kus ta lõi kokku 20 väravat ja andis üheksa väravasöötu. 20. augustil 2020 lõi ta mängus Calgary Flamesi vastu neli väravat, saades esimeseks Starsi mängijaks, kes on väljalangemismängude ühes mängus vähemalt neli väravat löönud.

2017. aastal võitis Gurjanov Venemaa kuni 20-aastaste koondisega juunioride maailmameistrivõistlustel pronksmedali.

## Viited

## Välislingid
* Deniss Gurjanov NHL.com lehel
* Deniss Gurjanov hockeydb.com lehel
Lontmüts

**Lontmüts** (Tartu ja Võru murdes), ka **kõrvik** (Mulgi murdes), on vana tüüpi talvine meestemüts, mis sarnaneb läkiläkiga.  

Lontmüts oli levinud 19. sajandil Eestis peamiselt poekaubana. Müts oli ovaalse mustast karvata parknahast pealae ja nelja musta pügatud lambanahaga pealistatud kõrvaga. Vooder oli heledast karvasest lambanahast, õmbluseks kasutati kahekordset linast niiti. Esikõrv otsmikul ja tagakõrv kuklas olid üleni mütsi külge õmmeldud, külgmised kõrvad olid lahtised ning neid sai vajadusel alla käänata või üles tõsta.

*Soome müts*, mis oli Soomes üldiselt ja Eestis 20. sajandil laialt levinud, oli parknahast pealae ja ühtlase laia karusnahkse äärega, mis oli allakäänatav kogu pikkuses, kuklaosas olid nahast ääre pooled ühendatud paeltega. Mitmel pool, eriti rannaaladel oli see müts kasutusel juba 19. sajandil nimetusega *talimüts* (Saaremaal ka *lakkmüts*).
  
## Vaata ka

* Peakatete loend
Eestis varem kantud vanemat tüüpi mütse:
*härjasüdamemüts
*kabimüts
*kikk-kõrvamüts
*ketasmüts
*murumüts
*nelja sopi müts
*netsmüts
*nokkmüts

*pottmüts
*punane kübar
*rannamüts
*ratasüll
*rumm-müts
*sariküll
*topsmüts
*tuttmüts
*udarmüts
*võrkmüts


## Viited

## Välislingid
* Lontmüts. Eesti Rahva Muuseum
Ken Rüütel

**Ken Rüütel** (sündinud 24. aprillil 1995 Tallinnas) on eesti näitleja.

## Elukäik
Lapsena õppis Rüütel Kaari Sillamaa Laste Kaunite Kunstide Koolis.
2014. aastal lõpetas ta Vanalinna Hariduskolleegiumi teatriklassi. 2016. aastal asus Rüütel õppima Eesti Muusika- ja Teatriakadeemia lavakunstikooli (2014. aastal sisseastumiskatse ebaõnnestus), mille lõpetas 2020. aastal (XXIX lend).

Ta on aastast 2020 Vanemuise teatri näitleja.

## Filmirollid
* 2015 "1944", mängufilm, lennuväe abiteenistuse liige
* 2019 "Lotte ja kadunud lohed", animafilm, hääl
* 2022 "Apteeker Melchior", mängufilm, Hinric
* 2022 "Apteeker Melchior. Viirastus", mängufilm, prior Hinric
* 2022 "Heiki teisel pool", lühifilm, Heiki
* 2022 "Lenda, lenda, lenda", lühifilm, mees
* 2023 "Apteeker Melchior. Timuka tütar", mängufilm, prior Hinric

## Tunnustus
* 2023 Kristallkingakese auhind (Julius Jõuram lavastuses „Laul õnnest“ (Teater Vanemuine ja EMTA lavakunstikool), Otto lavastuses „Mitte midagi“, Hank lavastuses „Marvini tütred“, Töödejuhataja lavastuses „Niskamäe naised“, Kader/Tengil lavastuses „Vennad Lõvisüdamed“, Lucentio lavastuses „Tõrksa taltsutus“ (kõik Teater Vanemuine), krahv de Rochefort lavastuses „Kolm musketäri“ (Ugala Teater) ning Atli lavastuses „Viikingite veri“ (Kuressaare Teater))
* 2024 Eesti Teatriliidu aastaauhindade eriauhind – näitlejameisterlik kooskõla lavastuses "Päevaraamat" koos Veiko Porkaneniga
* 2025 Vanemuise draamatrupi kolleegipreemia – parim meespeaosatäitja (nimiosa eest suvelavastuses «Richard III»).

## Viited

## Välislingid
* Ken Rüütel. Vanemuise kodulehel.
* Ken Rüütel IMDb andmebaasis.
* Ken Rüütel: väga palju tööd jõuab teha, kui kodus ei ole. kultuur.err.ee, 28. märts 2023.
Brian G. Marsden

**Brian Geoffrey Marsden** (5. august 1937 – 18. november 2010) oli Briti astronoom.

Marsden spetsialiseerus taevamehaanikale ja astromeetriale, arvutades komeetide ja asteroidide orbiite. Ta aitas leida mitmeid kadunuks peetud asteroide ja komeete, millest tuntuim on Swifti-Tuttle'i komeet.  

Aastatel 1978–2006 oli Marsden IAU väikeplaneetide keskuse ja 1968–2000 IAU astronoomiliste telegrammide keskuse direktor.  

1993. aastal ennustas ta, et komeet Shoemaker-Levy 9 põrkab Jupiteriga kokku, mis 1994. aastal ka juhtus. 

## Viited
Kaarel Pogga

**Kaarel Pogga** (sündinud 24. septembril 1996 Tallinnas) on eesti näitleja.

Ta on lõpetanud 2016. aastal Tallinna Prantsuse Lütseumi ja 2020. aastal Eesti Muusika- ja Teatriakadeemia lavakunstikooli (29. lend).

Ta on aastast 2020 Vanemuise teatri näitleja.

## Rolle
* Karl, "Mitte midagi" (2020)
* Ludovico Marsili, "Galilei elu" (2021)
* Mees/Syme, "1984" (2021)
* Apteeker, "Niskamäe naised" (2021)
* Hunt, "Punamütsike" (2021)
* Joonatan/Hunt, "Vennad Lõvisüdamed" (2022)

## Viited
Ivan Aleksejev

**Ivan Aleksejev** (sündinud 26. septembril 1989) on Eesti näitleja.

Ta on õppinud Peterburi Riiklikus Teatriakadeemias draama- ja filminäitleja erialal, A. M. Zelandi meistrikursusel.

2011. aastast töötab ta Tallinnas Vene Teatris näitlejana.

## Välislingid
*Ivan Aleksejev Vene Teatri kodulehel

## Rolle
Ott-Henrik Raidmets

**Ott-Henrik Raidmets** (sündinud 11. märtsil 1993 Pärnus) on eesti näitleja ja jalgpallur. 

Ta lõpetas aastal 2012 Vanalinna Hariduskolleegiumi ja aastal 2016 Eesti Muusika- ja Teatriakadeemia lavakunstikooli (27. lend). 

Ta on aastast 2016 Pärnu teatri Endla näitleja. 

Ta mängib jalgpalli klubis Tallinna FC Reaal.

## Rolle

##### Endla teatri lavastuses

* Ciro Parondi ("Rocco ja tema vennad", 2024) 
* sepp Juhan ("Mäeküla piimamees", 2023)
* Raamatukaupmehe poeg ja Ameerika sõdur ("15 meetrit vasakule", 2023)
* Rjumin ("Suvitajad", 2022)
* Kusta, Kraavikaevaja ("Põrgupõhja uus Wanapagan", 2021
* lavastaja ja tõlkija ("Must lind" 2021)
* Joel ja Valgusingel "Valgusingel", 2021)
* Artur ("Tango", 2020)
* Paul ("Nagu süldikeeduvesi", 2020)
* Luiskam ("Oliver Twist", 2019)
* erinevad rollid ("Ihu paradiis", 2019)
* Ott Pärn ("Pulli kirves", 2018)
* Kalmu Eedi ("Elu ja armastus", 2018)
* erinevad rollid ("Mehed, meri, maa ja naised", 2017)
* Raimond ("Väljast väiksem kui seest", 2017)
* hästi kaval rebane ("Operatsioon Kintsutükk", 2017)
* Mihkel Jürimäe ("Inimesed akendel", 2017)
* Härra Lawson ("Mitte praegu, kallis!", 2016)
* Ohvitser, Sisalik Bill, Konn-teener, Ärtu soldat ("Alice Imedemaal", 2016)
* Isa, Tuudur, Lihunik ja Kevin ("Uhkus ja eelarve", 2016)

## Isiklikku
Tema isa on Artur Raidmets. 

Tema elukaaslane on olnud näitleja 
Saara Nüganen. 

Neil on 2023. aasta veebruaris sündinud poeg, kellele näitleja Ruut Tarmo auks pandi nimeks Ruut.

## Viited

## Välislingid
*Ott-Henrik Raidmets Endla teatri kodulehel
Sõjakahjutasukuunar

**Sõjakahjutasukuunar** (soome keeles *sotakorvauskuunari*; rootsi keeles *krigsskadeståndsskonare*; vene keeles *репарационная шхуна*; inglise keeles *war intemnity schooner*) on kolmemastiline mootorpurjekas (kuunar), mida Soome ehitas aastatel 1946–1952 NSV Liidule Jätkusõja sõjakahjutasuks kokku 91 alust.

Soome pidi Jätkusõja lõpetanud vaherahu järgi "hüvitama NSV Liidule kahjud, mis oli tekitatud sõjategevusega ja Nõukogude territooriumi okupatsiooniga 300 000 000 kulddollari väärtuses".

Selle sõjakahjutasu (reparatsiooni) hulgas oli ka 66,2 miljoni dollari eest umbes 500 laeva ehitamine ja üleandmine NSV Liidule. Nendest suurima partii moodustaski 91 puust sarjaviisiliselt ehitatud kolmemastilist mootorpurjekat, mis on suurim puust purjelaevade sari maailma ajaloos.

Laevad ehitati Soomes neljas tehases:
*F. W. Hollming, Rauma. 34 alust
*Laivateollisuus (LaTe), Turu. 45+1 alust
*August Eklöf, Porvoo. 7 alust
*Valkon Laiva, Loviisa. 4 alust

Laevade projekti autor oli Jarl Lindblom (1902–1985), kes oli 1939. aastal käinud Ameerika Ühendriikides õppimas puust laevade seeriaviisilist valmistamist.

Sarja esiklaeva "Akademik Šokalski" järgi on kogu sarja kuunareid nimetatud ka Akademik Šokalski-klassi kuunariteks. Laevad on ehitatud erineva purjestusega, samuti erinevad mõned osad nii tehase kui ka ehitusaja järgi (peamasin, abimasinad, mastid jms).

Laevu kasutati algul peamiselt rannasõidu kaubaveol, hiljem eriti õppelaevadena. Mitut laeva kasutati NSV Liidu filmides, kus nad esinesid ajalooliste purjelaevadena.

## Sõjakahjutasukuunarid Eestis
Eestiga on olnud seotud umbes 20 sõjakahjutasukuunarit. Viie kuunari vrakk on Eesti rannikul ja vetes tuvastatav, veel umbes 10 laeva on uputatud peamiselt Pirita sadama muulidesse (sealhulgas ka sarja esiklaev "Akademik Šokalski").
Victor Glover

**Victor Jerome Glover** (sündinud 30. aprillil 1976) on Ameerika Ühendriikide mereväelane ja NASA astronaut.

Glover lõpetas 2001. aastal mereväelenduri koolituse ning sai F/A-18 Horneti piloodiks. 2007. aastal sai ta katselenduriks. 2013. aastal valiti ta NASA astronaudiks.

2018. aastal teatas NASA, et Glover on määratud missiooni SpaceX Crew-1 piloodiks. Missioon startis 16. novembril 2020 ning Glover sai 64. ja 65. ekspeditsiooni liikmeks. Ta jõudis tagasi Maale 2. mail 2021. 

Aprillis 2023 teatas NASA, et Glover on valitud Artemise programmi missiooni Artemis 2 piloodiks. Artemis 2 on esimene Kuu orbiidile suunduv mehitatud missioon pärast 1972. aastal toimunud missiooni Apollo 17.

## Viited
Don DeLillo

**Donald Richard DeLillo** (sündinud 20. novembril 1936 New Yorgis) on itaalia päritolu Ameerika Ühendriikide kirjanik, näitekirjanik, stsenarist ja esseist.

Ta sündis aastal 1936 Bronxis New Yorgis itaalia (pärit Montaganost Campobasso provintsist) perekonnas. Ta lõpetas aastal 1958 bakalaureusena Fordhami ülikooli.

## Tunnustus
*1989 – valiti Ameerika Kunstide ja Kirjanduse Akadeemia liikmeks

## Eesti keeles ilmunud teosed
*"Valge müra" (tõlkinud Martin Oja; Pegasus 2005)
*"Cosmopolis" (tõlkinud Liisi Rünkla; Loomingu Raamatukogu 21-23, 2020)
*"Null K" (tõlkinud Kersti Unt; Varrak 2020 (Moodne aeg))
Dominik Ivkič

**Dominik Ivkič** (sündinud 31. juulil 1997) on Sloveenia jalgpallur, kes mängib keskkaitsjana Eesti Meistriliiga klubis JK Tallinna Kalev.

Sloveenia kõrgliigas debüteeris ta Domžale meeskonnas 21. mail 2016 mängus NK Krško vastu. Klubikarjääri jooksul on ta mänginud veel Sloveenia esiliiga klubides NK Kranj (2017), NK Radomlje (2017) ja NK Fužinar (2018–2020) ning Sloveenia tugevuselt kolmanda liiga klubis NK Brinje-Grosuplje (2018).

2020. aasta augustis liitus ta Tallinna Kaleviga. Eesti Meistriliigas tegi ta debüüdi 9. augustil 2020 mängus Paide Linnameeskonna vastu.

Ivkič on mänginud Sloveenia kuni 16-, kuni 18- ja kuni 19-aastaste koondistes.

## Viited

## Välislingid
* Dominik Ivkič Eesti Jalgpalliliidu kodulehel
Silent Siren

**Silent Siren** (jaapani keeles サイレントサイレン, Sairento Sairen) on Jaapani tüdrukutebänd, mis loodi 2010. aastal. Bänd koosnes algselt neljast modellist: Sumire Yoshidast (laulja ja kitarrist), Hinako Umemurast (trummar), Aina Yamauchist (basskitarrist) ja Yukako Kurosakast (klahvpillimängija). 2021. aastal lahkus Hinako Umemura bändist ja Silent Sirenist sai trio.
Pedro Victor

**Pedro Victor Calil Sandoval** (sündinud 21. märtsil 1993 Vitórias) on Brasiilia jalgpallur, kes mängib keskkaitsjana Eesti Meistriliiga klubis Nõmme Kalju.

Ta alustas klubikarjääri Brasiilias, mängides sellistes klubides nagu Linense, Glória, Penapolense, Resende ja Noroeste.

2019. aastal mängis ta Malaisia kõrgliiga klubis Perak FA II.

2020. aastal liitus ta Nõmme Kaljuga. Meistriliigas debüteeris ta 7. märtsil 2020 mängus Narva Transi vastu. Esimese värava lõi ta Meistriliigas sama aasta 31. mail mängus Viljandi Tuleviku vastu. Ta valiti samal hooajal Meistriliiga maikuu parimaks mängijaks.

## Viited

## Välislingid
* Pedro Victor Eesti Jalgpalliliidu kodulehel